ກະສັດ ຂອງ​ຊາ​ອຸ​ດີ ອາຣາ​ເບຍ ຊົງແຕ່ງຕັ້ງ ອົງມົງກຸດ ລາດຊະກຸມານ ຄົນ​ໃໝ່
ກະສັດ Salman ຊົງ​ປະກາດຊື່​ ຫລານ​ຊາຍ​ຂອງພະ​ອົງ ​ເຈົ້າຊາຍ Mohammed bin Nayef ​ໃຫ້​ເປັນອົງມົງກຸດ ລາດຊະກຸມານ ຄົນ​ໃໝ່ ແທນ ເຈົ້າຊາຍ Muqrin.
ກະສັດ Salman bin Abdulaziz ຂອງຊາອຸດີ ອາຣາເບຍ ໄດ້ຊັບຊ້ອນຕຳແໜ່ງຂັ້ນສູງ ຈຳນວນນຶ່ງ ໃນວັນພຸດມື້ນີ້ ທີ່ ລວມທັງການປະກາດ ຊື່ຫລານຊາຍຂອງພະອົງ ເຈົ້າຊາຍ Mohammed bin Nayef ໃຫ້ເປັນອົງມົງກຸດລາດຊະ ກຸມານຄົນໃໝ່ ການແຕ່ງຕັ້ງອົງມົງກຸດຄົນໃໝ່ ແທນນ້ອງຊາຍຕ່າງມານດາ ຂອງພະອົງ ຄືເຈົ້າຊາຍ Muqrin ທີ່ຫາກໍໄດ້ຖືກແຕ່ງຕັ້ງເປັນ ອົງມົງກຸດ ໃນເດືອນມັງກອນຜ່ານມາ ໃນເວລາກະສັດ Salman ຂຶ້ນສະເຫວີຍລາດ ພາຍຫຼັງການສິ້ນພະຊົນ ຂອງ ກະສັດ Abdullah ໃນການເຄື່ອນໄຫວອີກດ້ານນຶ່ງນັ້ນ ຊຶ່ງໄດ້ມີການປະກາດ ໂດຍດຳລັດທັງໝົດ ຜ່ານສື່ ຂອງລັດ ກະສັດ Salman ໄດ້ແຕ່ງຕັ້ງ ລັດຖະມົນຕີຕ່າງປະເທດຄົນໃໝ່ ຊຶ່ງຍົກລະດັບ ເອກອັກຄະລັດຖະທູດ ຊາອຸດີ ອາຣາເບຍ ປະຈຳ ສະຫະລັດ ທ່ານ Adel al-Jubeir ໃຫ້ ເຂົ້າຮັບ ຕຳແໜ່ງແທນ ນັກການທູດອະວຸໂສ ເປັນເວລາດົນນານ ເຈົ້າຊາຍ Saud al-Faisal ສ່ວນລູກຊາຍຂອງກະສັດ Salman ຄື ເຈົ້າຊາຍ Mohammad bin Salman ແມ່ນຖືກ ແຕ່ງຕັ້ງໃຫ້ເປັນ ຮອງອົງມົງກຸດລາດຊະກຸມານຄົນໃໝ່